Parti Nagy Lajos

Mi történt avagy sem

– részlet –

© Parti Nagy Lajos, 2013

Az irónia határai

Illetőm valóságosnak tűnik, noha egy hajnali álom foszladékaiból kecmereg elő. Öltözéke érdektelen, szürke sál, ballonkabát, bal szemén virító kötés. Ha netán a szemét nézem, mondja, annak csókolom van, az majdnem kifolyt nemrégiben, bár valamennyit fog vele látni, ha a retina is úgy akarja. Elmeséli röviden, mást kezdeni vele úgyse tud.

Ismerjük egymást, így akár tudhatom is, hogy ő rendszeresen kocogott eddig. Futásnak mondta, de azért az kocogás volt, semmi több. Hetente kétszer-háromszor fölült a trolira, pont a park sarkán tette le, ahol futni szokott. Többnyire esténként volt rá ideje, és jó is volt úgy, az ő szorongó teste estére járatódik be annyira, amennyire, reggel csak fahasáb és rémület. Van, aki tart a sötéttől, de ő inkább szerette, úgyszólván beletakarózott. Annyi fény mindig volt, hogy a futók látták egymást, kontúrokat legalábbis, ami elég.

Ez a közpark meglehetősen kedvelt, évszázados fák, bokrok, lankás rétek, piros műanyag futóút. Utóbbi őt a kakasbőrre emlékeztette, de nem ezért utálta, hanem mert puhább volt a kelleténél. A közbiztonsággal sose volt baja, ha hideg volt, ha szemetelt az eső, előfordult, hogy hosszú percekig egy lélekkel se találkozott, de mindig tudta, illetve érezte, hogy vannak a parkban rajta kívül. El se hinném, hogy milyen sokan futnak, magukban is, falkában is, s ezek között van egy kimondatlan összetartás.

Azt tudni kell, a futóút nem járda, egyrészt mert a futóknak van fenntartva, másrészt mert elég keskeny – érthető, ha ki vannak alakulva bizonyos íratlan szabályok, hogy lassan a tárgyra térjen. Ő legalábbis ezt hitte, kialakulnak.

Például, ha ketten jönnek, méghozzá egymás mellett, akkor, meglátván őt, azaz a konkrét bárkit, aki szembejön, szépen egymás mögé rendeződnek. Még olyankor is, ha mondjuk a szembejövő nem a menetirány szerinti jobb oldalon közeledik. Ezzel nem saját magára céloz, ő a „jobbra tarts”-ot reflexből betartja, dacára, hogy nem vezet autót.

Beláthatom, elemi érdek, hogy legyenek szabályok, legyen valami józan ész, összhang, parki minimum, hisz nem is mindig könnyű kitérni a fák és bokrok, meg főleg a kifogyhatatlan, halomban ott rohadó falevelek miatt. Ráadásul, ha valaki csupán gyalogol, teljesen evidens, hogy utat engedjen annak, aki futva közeledik. Ezért futópálya. Illetve kocogó.

Nyolc óra lehetett, mikor emberem észrevett egy gyalogos párt, jöttek vele szembe. Látszott, hogy nem szerelmesek, hanem futók, akik épp gyalogolnak. Nem is civilek, a sétáló civil másként teszi a lábát, futóval össze nem lehet téveszteni, sötétben sem. Mikor meglátták őt, mert meglátták időben, legalábbis a fluoreszkáló hajpántját, a nagydarab férfi nem sorolt be a nő mögé, de nem is lépett le a murvára, hogy helyet adjon neki.

Mit volt mit tenni, az én illetőm tért ki, emiatt kénytelen volt belegázolni egy nagy kupac vizes levélbe. Persze hogy lelassított, majd elhaladva mellettük jól hallhatóan megköszönte a kedvességet.

Nem mondja, hogy nem volt a hangjában irónia.

Tíz-tizenkét lépés után észlelte, hogy azok ketten jönnek utána. Pontosabban kocognak, némán és összehangoltan, mint az őrkutyák. Kicsit gyorsított, követői szintén, s már csak pár méterrel voltak mögötte.

Azt hiszi, elfut a kis geci, hallotta a nőt. Vontatottan beszélt, orrhangon, és egy szemernyit sem lihegett.

Iceg, felelte a férfi. Azt mondd, hogy iceg.

Emberemnek ekkor remegni kezdett a gyomra, s mivel amúgy sem tudott volna tovább gyorsítani, visszaállt a maga cammogós tempójára. Vette a levegőt orron át, nézett maga elé a kakasbőrre, igyekezett szórakozottnak vagy elmélyültnek tűnni, akit a saját teste, e kopottas, de nem örömtelenül működő szerkezet érdekel, semmi más. Pedig nagyon megijedt, az az igazság.

Követői egy szempillantás alatt utolérték, két laza nagymacska voltak hozzá képest. Közrefogták, futottak mellette szorosan, Scylla és Charybdis csuklyában. Kámforszaguk volt. Nem igazán volt bátorsága rájuk nézni, sokat amúgy sem látott volna, legföljebb egy-egy világosabb foltot, szemfehérjét.

Mit köszöntél te meg nekem, iceg, ha szabad kérdeznem, kérdezte a férfi egész közelről, kis híján összesúrlódott a combjuk.

Semmit, lihegte ez az illető, és mivel kicsit megbillent, úgy gondolta, lesz, ami lesz, jobb, ha megáll. Alig kapott levegőt. Azok is megálltak.

Hogyhogy semmit, nyafogta a nő.

Semmit nem köszöntem meg, folytatta emberem, amint meg tudott szólalni, hanem, már bocsánat, ironizáltam.

Fujika, mondta a nő.

Szóval úgy csináltam, mintha gyalogos létükre egymás mögé tetszettek volna lépni. Hogy utat engedjenek. Ahogy illik, tette hozzá, és egy pillanatra átjárta az önbecsülés ritka öröme.

De hát mi nem tetszettünk egymás mögé lépni, igaz, Nyunyó, csóválta a fejét a férfi.

Naná, hogy nem, nyafogta a nő. Az ilyen kisgecik előtt faszom, aki egymás mögé lép.

Szafaládém, mondta kis rosszallással a férfi.

Nézzék, nem akartam senkit megbántani, önök is futók, én is, ne vesszünk már össze ilyen hülyeségen, mondta emberem, és egyre vékonyodott a hangja. Legalább karácsony előtt ne! Lehetséges, hogy önök nem vettek észre a sötétben, illetve csak későn, ez esetben bocsánatot kérek, menjen ki-ki az útjára.

Már hogyne vettünk volna észre, kisféreg, mondta a férfi. Messziről észrevettünk, ahogy lihegsz.

Meg köpködik, mondta a nő. Egész csulákat. És még az ilyen veszi szájára a karácsonyt.

Hadd magyarázzam meg! Szerintem az lett volna a logikus, ha utat engednek, ugye, futópályán, véleményem szerint, a futónak van elsőbbsége, mármint a gyalogossal szemben, mondta emberem, aki, félelem ide vagy oda, legjobban a saját nevetségességétől szenvedett.

Az ilyen szopócitrom icegeknek mér kéne utat engedni? Te érted ezt, Nyunyó, kérdezte a férfi.

A Dunába kéne taposni inkább. A faszverő iróniájával, már bocsánat, mondta a nő.

Nem beszélve, hogy ha vélemény van, mondta panaszos, éles hangon a férfi, azt civilizált lény megmondja. Szemtől szembe. Ember az embernek, hogy hé, iceg, álljál félre! Nem, Nyunyó?

Naná, de az ilyen mind ilyen. Sunyi. Azt hiszi, sose jár le az iceg kis ideje. Meg kell büntetni, nyafogta a nő.

Az én illetőm itt összeszedte a méltósága maradékát, fölcsattant, hogy kikéri magának, hagyják őt békén, és a tőle telhető leggyorsabban futni kezdett. Pánikszerűen menekülni, hogy pontos legyen. Alig állta meg, hogy ne sikítson.

A nagydarab férfi szó nélkül utánaeredt. Pár méter után beérte, és összerúgta a bokáját. Még csak el se gáncsolta, megkoccantotta finoman.

Emberem hatalmasat esett, arccal előre, rá a saját apró öklére, abba ütötte bele a szemét. S akkor végre felsikoltott. Folyt az orrából a takony, a vér, dőlt a szeméből a könny, de nem ájult el.

Feküdt, nem mert mozdulni.

Hallotta a nőt, ahogy azt kérdezi: Megrugdosod?

Nem, mondta a férfi. Menjünk, Nyunyó. Az ember azért ember, hogy ne legyen olyan állat, mint ezek. Igazam van?

Naná, mondta a nő, és elindultak a sötétben.

Nagyon fölizéltam az agyam, mondta távolodóban a férfi.

Most már nyugodj meg, mondta a nő. Fussunk!

Azzal futni kezdtek, emberem pedig feküdt ott, meg akart halni, de mikor érezte, hogy nagyobb a baj, mégis felállt. Viszonylag hamar kibotorkált a parkból, egy presszóban hívtak neki mentőt, illetve rendőrt. Bevitték, ellátták, megműtötték.

Másnap feljelentést tett ismeretlen tettes ellen. Magasak voltak és kámforszaguk volt, ennyit tudott mondani személyleírás gyanánt, persze hogy kinevették a rendőrségen. Jobb, ha arra gyúr, mondta a készséges rendőrnő, hogy magától akadt össze a bokája.

És ha emberem reálisan végiggondolja, ebben lehet is valami.

Tartalom

Az irónia határai

Álomi illetőm. A retina akarata. Futás‑e a kocogás? Fahasáb és rémület. Kakasbőr. Magányos futók közössége. A futóút nem járda. Íratlan szabályok. Jobbra tarts! Egy gyalogos pár. A megköszönt kedvesség. Őrkutyák. Azt mondd, hogy iceg! Scylla és Charybdis. Szafaládé, kis rosszallással. Ki veheti szájára a karácsonyt? Nyunyó és a Duna. A faszverő irónia. Meg kell büntetni. Két boka, ha összekoccan. Ökölre esni. Miért ember az ember? Ismeretlen tettesek kámforszaga.

Jászol-esztrád

Felvétel vágásokkal. Génkezelt felhők. A Trabantuai-öbölben. Egy Sárbogárd-méretű luxushajó. Uncle Noé. Mindent a gyermekekért. Ha egyszer álmodunk. A Betlehem-fedélzet. Háromkirályok-bowling. A brandenburgi asszonyok. Handmade kristálycukor. Tengerészcsíkos alsónadrágom. Jaktej és Amerika. Fél zseton, pápai áldás. Öltöztetni pornófilmben. Az özönvíz időpontja. Lumay Noémi. A Fonyód–Fiume tengely. Új mutatványi kígyóm. Ki játssza Szűz Máriát? Schwarzenegger Szent József. Sötét laptop, téli hajnal.

Törpebérlet

Ember‑e a törpe? Sarkosan gondolkodni. Ellenőrök hétköznap. Legjobb tréning a valóság. Egy hirtelen meglepi-ötlet. Ungabunga és tejfölöspohár. Fényképezkedjünk, csezmeg! A trágárság genetikája. Egy kilencvencentis kisbaba. Foghegy és kikerülés. Mitől élvez el az asszony? Az arrébbterelgetés joga. Szóljál a Hófehérkének! Arányos testi kényszerítés. Átkulcsolni combbal. Elmosódott felvételek. A laptoptáska éle. Szilánkos törések. Műtét, kórház, járókeret. Betolni a szemébe a vasat. Kollegák centivel.

Egy új Kutas

Bőrgyógyászati kézfogások. Kendermérgezés. Nevek öröme. A Kuleschnál minden jobb. Egy szúnyogalkatú ember. Hidegburkolni DDR‑ben. Bumsen-égő, női vonalon. Németül nem lehet lenézni. Ezredfordulós kilátások. Herr Brunner humora. Megszólítási nehézségek. A szerencse tragédiája. Egy magasabb órabér. Bőrnadrág herkulesnek. Könnyek, vadászkeserű. Hazajönni Bajorból. Ki vagy te az önérzeteddel? A falu szája. A nemröhögők is röhögnek. Garázsmenet. A kötél bosszúja.

Egy apukális viszony

Homáli évmély. Mi van az angyalok GPS‑én? A Szamuely Tibor Nevelőotthon bálterme. J. Tibike hálátlansága. Apparát a horizonton. Egy megbízhatatlan tanú. Előélet tojáslikőrrel. Ufo-turizmus. Mint a kujbisevi elefánt. Eltűnés van, test nincs. A plébános mártíriuma. Kötött sapka a gyengélkedőn. Visszametszett szárnyak. Leszíjazás nem történt. Gyerekdob hevederrel. A kétdiónyi koszmó. Tört arany borítékban. A hűtlen kezelés lejtője. Az utolsó egyenruhácska. Bizonyos klerikális befolyás. Kevés‑e Sz. József őszinte szeretete?

A kis Adonis

Celofánsóhaj és kapukulcs. Haza az áramszolgáltatóból. Egy benga Mercedes. Adonis zebrasikolya. Fejloccsanás, fékcsikorgás. Ki volt a tettes? Egy sajnálatos hazugság. Cigánygázoló. Rajtaütés a patikában. Aranylánc, napszemüveg. Ártatlannal nem csinálnak ilyesmit. A kártérítés igézete. Egy tanúskodó természetű tanú. Tény és igazság! Nem kell vacillálkodni. Egy népi ülnök rutinja. Lemáriázás, fagylalt. A romaasszony látogatása. Anya az anyával. Győzött a lelkiismeret. Megbotlás az megbotlás. Széllel szemben félni.

Fürdés

A másodperc töredéke. Pitbulltáp haló porodban. Viperás Tibi. Van rosszabb az apeknél. A lángosos beszámol. Tanúdilemmák. Ha egy strandcikkárus lobbanékony. A becsületesség kerékkötője. „Pofádat befogod, vazeg!” Békaugrás. Az otthon felejtett kabinkulcs. Berúgni egy ajtót. A türelem méretei. Halszalonna. Te vagy az apja? Az lesz, amit akarok. Kungfu. Védekezzél, istenköcsöge! Elhajol, véd, visszarúg. Megy a jobb! Véres rágógumi. Gyilkos vagyok. Azonnal fölkelsz, Ádika!

Az otthonkás Madonna

Honnan származnak a Cranachok? Egy „korábbi” Vénusz. Malinovszkij és Esze Tamás. Teherautó a Cupi-mocsárban. A 2. Ukrán Front ajándéka. Egy régi teremőrcsalád. Levélvázlat Aczél elvtársnak. Tömpék Népe. Gyere, Jóska, baj van! Dr. Tanyász elképed. Otthonka Anjou-liliomokkal. Mi ez itten, Béla? Csórén állni napszám. A puszta nézés ereje. Mutasd a kezed! Csontszáraz festék. Most azonnal visszacsinálod! Ki tehet az életről? Csomagolás titkos vizsgálat után. Telefon a Nemzeti Galériának.

Júnóproblém

Féléber peronok. Tolóablak a túlvilágra. Temetkezők humora. Majmók Dianna reggelizik. Őrlőmosoly. Halottakkal nincs mit kamuzni. Combosság reggeltől estig. Akin látszik a más. Nyalj be, megfulladsz. Hulahopp. You no problem. Ahogy a hold ezüstös. Botero Rózsik. Lehus, az orgánum. Elrabolom selyembugyimba. Mint az ágyú. Komplett szolgálati beosztás. Akiben munka van. Látcsővel követni. Pierre Cardin. Ha megcsalsz, fux megöllek.

A vaksors szarva

Egy szép család. Ikerlányok. Mi való képernyővédőnek? Cicák, klarinét, festéklövészet. Egy apa, ha lebukik. Küldjük el anyának! Az összeomlott világ. A baszós muzsikus vér! Dúvad, könny, bevert orr. Buziknak falazni. Bűntudati hangszálgyulladás. Köcsögcigánytól semmi se kell. Megölni, megölelni. Attak mobiltelefonnal. Viperák. Símaszk, utolsó erő. Mire játszik a védelem? Gyöngyvérke vagy Emese. Halálos agyvérzés. Két szürke vadnyúl. Bevenni minden nyugtatót. Ki honnan jön ki, ha? Boráros tér, aranyhalak.

Egy asztali látogató

Sín nélkül semmi nincs. Ricilbetisz Hubertné kacagása. Hogy lóbálja Isten a világot? Szemészet vagy fülészet. A megértetés kis haszna. Zajfonat. A hajhagymákat nem lehet legyőzni. Mozdony és vaddisznó. A fülmosó Niagara. Tollhallás, csendőrpiros. Legurulni a töltés oldalán. Mindenkit elvittek. Ricilbetiszék egyetlen gyermeke. Tereplakás. „Szocsiba mentem”. A kommunizmus vonata. Huzat az élet. Egérpályaudvar. Karlovy Vary lombfűrésszel. Elugrási gyakorlatok. Dekticiné. Egy féllábú nap.

Tréning, trénadrág

Körkérdés mai divatról. Baszaszári. Hova húz a pince földje? Leápolás. Meleg toll stanecliben. Ötvennyolcban bólogatni. Akinek minden jól áll. Szivacskabát eső után. A fodrásznő fia. Szochazás körömkefe. Férfiszükségletek. Sok hurgóbánya hova repülne? Házielvtárs, háziúr. Angyal se csak jó van. Gyanús hírességek. Mackónadrág lábakapcán. A száguldó technika. Ki nevezi néven magát? A tévébemondókat is követik. Sepruha elvtárs. Legjobb póráz az ember. Kirándulás a jövőbe. Nemzetközi napszúrásom. W. Valika után a keramit.

Extra örömök

Nincs mit ugrálni. Egy csinosnak mondott műtősnő. Baleset a Maros utcában. Csüllőke-lejtő. Takarítás picsagazdagéknál. Egy pénzbe alig kerülő ötlet. Hogy hívják a kutyát? Beriasztózott bidék. Proletárelnézés. Jól érezni magunkat. Jegesmedve- és tevebőr. Szülipornó. Egy levetett dugás kegyelmeséknél. A kamerák kapcsolója. Csabi féltékeny lesz. Ki próbálkozott be? Fehér rum Che Guevara tiszteletére. AIDS‑et kapni dzsakuzziban. Lőjük főbe magunkat! A budai hegyek tüsszentése. Egy szomorú majom. Rendőrök, terméskő lépcső. Minden fel van véve videóra.

Warjáné eljön értem

A helység asszonymotorja. Tanfolyamműveltség, fagyasztószekrény. Gondolataim, mint a Füles. Petrovics Sanyi. Mi lapos Galilei óta? Sütni való öcsikék. Bahhanári lyasssmeg. Gyónás online. VIP-páholy nadrág nélkül. Ki tud többet az Európai Unióról? Élők és lakók. Dumpf Endre múzsája. Búzavirág. Kazinczy tanárbácsi piercingje. Méla les a tizenhatoson. Azért a víz az úr! Warja Aphrika bemutatkozik. A disznótoros Szinva-patak. Áfésztuáfész. Ponyva kiskosztüm. Spricnizhetnők. A csupasz combom. Fekete röhögés. Testtartás ébredésig.

Kémlelőnyílás

Talponülő a szabadban. Egy pincérnek nézett pincér. Ki bámul kicsodát? A zsiráf popsija. Petymeg-tévé, PÖ-chanel. Hagymahéj és csibetoll. A legkigyúrtabb rokkantnyugdíjas. Csibész az élet. Kiteniszezett szájak. A póráznak is van határa. Durr neki, ha obcén vagy! Sóevőversenyek. Üvegvágó. A karvaly léggyökere. Ausztráliától Sydney‑ig. Faszopáncs avar. Az ősz a tetterő lótetűje. Máma mindenki író. Elhasznált borotvaecsetek. A tények poloskája. Sótartót lopni. Leásni a jajgatásig. A jog vagy az ember.

Hév nyári nap

Fogszürke tájban plázaharapás. Kamaszok a HÉV‑en. A felnőttség nyárifekete kérgei. Feszkó, aszimmetria. Zsani lelke. Egy csillaghegyi férfi. Öltöny, koszorú, selyempapír. Leülni provokatíve. A szívószál irigysége. Hasonmásverseny. Vedd le a koszos lábad! Fröccs és muslinca. Elrágcsált gyújtózsinór. Ricsi beavatkozik. Közöd? Két fékezhetetlen cici. Nem magán nevettem. Elfészkelődni. Bruno Ganz a hajába túr. Tüskekisasszony. Tudod‑e, hová megyek? Mostoha.

Zászlófüst

Celofánősz. Osztálytárs a múltból. Hamburger Jenő. Az emlékezés adrenalinja. Írjam meg őt nyugodtan! Zászlóvarroda. Aki gyorsabb az inkasszónál. Bizonyos biztosító. Ha kicsit is megy, azonnal jön valami. Hol föstetnek zászlót a nagyurak? A volt férj defektusa. Lukat varrni benyugtatózva. Egy nemzetközi testőr. Sósav és hurkatöltő. Ha megölelgetik az embert. Árpád-sávig és ne tovább. Mit csinál az égő selyem? A könnyező üvegszem. Akár meg is puszilhatjuk egymást. Se ügyvéd, se zászló.

Érintettek

Egy kisárgázott villamos. Amit az ember lát. Igazad van, Cupi. A bakancsos kismadár. Két idős asszony. Hason fekvő férfiutas. A helyszínt elhagyni tilos. Pisi- és vérszag. Lecsapták a cekkerükkel. A polgári cérna elszakad. Zöldség, leveshús, papírtrombita. Ittas, nem ittas. Zsidókurvák leszállni! Melyik negyvennégy? Szifonpatron. Bólogatni nem tilos. Az ellopott karikás ostor. Jézus Krisztus magyar volt. Szaros‑e a villamos? Ezek mind képesek rá! Tátott száj, kimeredt szem.

Lehuska szerelmei

A pontosság mint jellemkérdés. Egy elrablási kísérlet. Két ujj gyárkéménye. Akivel eltelik az ember. Paraszttorták magömlésig. Pajesz és lakodalom. Kilengetlen életek. Hildegard nem álmodik. Akit nem lehet lemarikázni. Egy közös indiáner. Orgánum a föld alatt. A ráutaló selyemköntös. Ki hogy lesz vonatvezető? Bizniszova és leánya. A fitnesz-söprű féltékenysége. Megduplázott fizetés. Ahogy a cárok ácsok voltak. Gyógyító monotónia. Egy tragikus félreértés. Majmók Dianna kézbilincse.

Biocímer

Telefon a zsinór mentén. Szabó vagyok. Az éter hidege. Hat perc múlva feljön a nap. A mobil hatása az árura. Genetikailag nem stabil cuccok. Nyuszipapagáj. Ministránsok glottnadrágban. Egy masszívabb kontingens. Nemes- és üzletemberek. Tíz pártól rentábilis. Lovagterem van‑e tervbe? Mint a bürgözdi asszony. Ha kázus van, nexus is van. Veled beszélek egyáltalán? Fuszuráncs kérdéseim. Egy pontyalapú halkakas. Ítéletnap. Kecsege heraldikailag. Napkeltét tunkolni.

Fejszámoló Szent György

Az Angolpark szenzációja. Mit konfabulált Franz Kafka? Egy bankszolgai kérés. A szomorú igazság. Samsa Amerikában. A Charlotte utca titka. A legérintetlenebb hymen. Egy körszakállas albérlő. Szülés vasárnapi ebéd fölött. „Ungeheueres Ungeziefer”. Apollonia Heizman színre lép. Egy zabilény növekedése. Te érted, amit mondok? Szaros kis Szent György. Az olomuci starking. Hegedűkoncert. Grete hisztije. Hol a libeňi sintér? Hüllőaltató. Ott fekszik megdöglötten. A hajnali kormányosmatróz. Sárkánygyík a Moldván. Elhagyni Prágát.

A magyar gyomor

Egy benzinkúti kávé. Bámulni közelről. Obezitológiák hőse. Mi rosszabb az észrevevésnél? Celebrangsorok. Zavaros bélvíz. Csepp a tengerből. Osztyapenkó, marcipánkenyér. Menedzser a toalettben. Al Pacino imája. Kukutyin GPS‑en. A magyarság-projekt. Egy hadonász társaság. Emháesz-jellegű dolgok. Macesz- és varjú-érdekeltség. „Hájas cigány vagyok”. Riadalom a fitneszközpontban. Helyi viszonyok. Békés hazatávozás. Ili és a kekszek. A táplálékkiegészítők szerepe.

Nyárilánc

Habtejszín és visszája. Csak semmi bulvárgy. X. Y.‑né. Lenge műbőr. Gondviselőleg szeretni. Gyakrabban, mint néha-néha. A falu szája-kapcája. Könnyűfém lánc méterben. Anyós a jutubon. Megoldás idősemberre. Különórák kora. Kesztyű és eredmény. Egy kiszámítható alkat. Miért jobb a nyúltáp? Lakat az emlékkönyvről. Az élet tengerén. Édesanyumtól szeretettel. Hol jobb szellőzködni? Találmány bóklászásra. A pamutgurtni se segít. Az ember nem elég jó.

Várjáték

A kanyargós Tisza. Kürtőskalács, farkasverem. Bizonyos Bazsi bácsi. Két kajla rendőr. A lovagi tradíció. Anyósviccek humoristája. A zwickaui mén. Tömpetourist. Levente karóba húzva. Mario Mirnixdirnix. Rabszolgák hulahoppja. Egy piros pólós ember. Két fröccshöz is meleg van. Öcsi testvér, ne hagyd magad! Retikül és szívlapát. Mi a lóvagina németül? Taps és tapsné. Szekerce, anyósfésű. Az ütőszög mosolya. Azonnal idejössz! A tarkón vágott feleség. Kiolvadt akkumulátorok. Három deci jégkása. Köszönöm, Babikám. Kivis bosszú.

Az Örvendeztető-Brigád

Szomorú ország. Baj‑e a noszogatás? Egy öntapadós matrica. Az osztag nem brigád. Akit cérnatice elkap a hév. A közösség jókedve. Két mutatóujj. Mosoly és harapás. Mi van nyolc napon túl? A kakastoll dicsérete. AIDS kontra tockos. Terepmunka, emberismeret. Vackor Tóbiások. Hogy kacag egy ravatalozó? Akinek szíve joga a kedve. Szabad‑e nem osztozni? Vőfély-fíling mindhalálig. Ökör nevet magában. Egy odalépés kerete. Páros tánc tisztelettel. Csiszolnivaló mindig van.

A Trabantuai-öböl

Kettőnk Möbius-filmszalagja. Egy árpádkori zebra. A püspök úr rokona. Tókivóki, galamb-mail. A spliti komp. Bástyaékítményes strandunk. Egymásba szakadt szállodák. Sötét, ahová tartozunk. Mulatság készül. A nagy octopus. Beretválisan szezonvég. Lift a Deák térre. Mi hol van és mi a neve? A székelykapus Toshiba. Honnan jön a fény? Tanácsos-rendszer. Egy könyörületi lakás. Nem hagyni nyomot. Ó sole Deo. Kenyérszentelés, bandzsidzsamping. Aggasztó hullámverés. Emeletnyi bálok. Egy bevásárlókocsi chianti. Melk főutcája. Felhúzott ínyű sziklák.

Az irónia további határai

Illetőm felhúzott válla. A szorongás mint járókelő. Gyógyszer és hazaárulás. Szemkontaktus. Huzalayné ügyessége. A szabadláb nem megoldás. Kocogás a két té birodalmában. Futók kasztja. Egy gyalogos pár. Levélkupac. A megköszönt kedvesség. Pfuj, irónia. A kis iceg. Kurvára megijedni. Kámforillat. Ki mit köszön meg? Az önbecsülés pillanatnyi öröme. Csula és cseppfertőzés. Mért kéne minden szopócitromnak utat engedni? Büntessük meg! A letépett övtáska. Kóma, terrorelhárítás. A felakasztatás bizonyossága.

Magvető
Könyvkiadó és kereskedelmi Kft.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Szegő János
Korrektor Ruttkay Helga
Művészeti vezető Pintér József
Műszaki vezető Takács Klári

Elektronikus verzió
eKönyv Magyarország Kft., 2025
www.ekonyv.hu
Elektronikus könyv Nagy Lajos

ISBN 978 963 144 604 3

Felhasznált betűtípusok:
Noto Serif, Allegreya – SIL OFL